CELEX: 22011D0455
Language: el
Date: 2011-06-10 00:00:00
Title: 2011/455/ΕΕ: Απόφαση αριθ. 1/2011 της Επιτροπής χερσαίων μεταφορών Κοινότητας/Ελβετίας, της 10ης Ιουνίου 2011 , σχετικά με τη χορήγηση έκπτωσης στα τέλη κυκλοφορίας βαρέων φορτηγών οχημάτων βάσει των παρεχόμενων υπηρεσιών, σε οχήματα των κατηγοριών εκπομπής ρύπων EURO II και III με εγκεκριμένο σύστημα μείωσης σωματιδίων

23.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 193/52
            
         ΑΠΌΦΑΣΗ αριθ. 1/2011 ΤΗΣ ΕΠΙΤΡΟΠΉΣ ΧΕΡΣΑΊΩΝ ΜΕΤΑΦΟΡΏΝ ΚΟΙΝΌΤΗΤΑΣ/ΕΛΒΕΤΊΑΣ
   της 10ης Ιουνίου 2011
   σχετικά με τη χορήγηση έκπτωσης στα τέλη κυκλοφορίας βαρέων φορτηγών οχημάτων βάσει των παρεχόμενων υπηρεσιών, σε οχήματα των κατηγοριών εκπομπής ρύπων EURO II και III με εγκεκριμένο σύστημα μείωσης σωματιδίων
   (2011/455/ΕΕ)
   Η ΕΠΙΤΡΟΠΗ,
   Έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τη μεταφορά εμπορευμάτων και επιβατών σιδηροδρομικώς και οδικώς, και ιδίως το άρθρο 51 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 40, η Ελβετία επιβάλλει από την 1η Ιανουαρίου 2001, τέλη χωρίς διακρίσεις σε οχήματα για τις συνεπαγόμενες δαπάνες (τέλη κυκλοφορίας βαρέων φορτηγών οχημάτων βάσει των παρεχόμενων υπηρεσιών).
            
         
               (2)
            
            
               Σύμφωνα με το άρθρο 44, τα συμβαλλόμενα μέρη επιδιώκουν να θεσπίσουν περιβαλλοντικά μέτρα προκειμένου να μειώσουν τις εκπομπές σωματιδίων από τα βαρέα φορτηγά οχήματα επαγγελματικής χρήσης.
            
         
               (3)
            
            
               Σύμφωνα με το άρθρο 7 παράγραφος 5, κάθε συμβαλλόμενο μέρος έχει δεσμευθεί να μην επιβάλει σε οχήματα που είναι εγκεκριμένα σε άλλο συμβαλλόμενο μέρος πιο περιοριστικούς όρους από εκείνους που ισχύουν στην επικράτειά του,
            
         ΑΠΟΦΑΣΙΖΕΙ:
   Άρθρο 1
   Χορηγείται έκπτωση 10 % σε σχέση με το επίπεδο κατηγορίας τελών σε οχήματα των κατηγοριών εκπομπών EURO II και EURO III τα οποία εξοπλίστηκαν εκ των υστέρων με εγκεκριμένο σύστημα φίλτρου σωματιδίων και για τα οποία τηρούνται οι διατάξεις των άρθρων 2 και 3.
   Άρθρο 2
   Η έκπτωση που αναφέρεται στο άρθρο 1 χορηγείται μόνο για οχήματα που διαθέτουν καταχώριση στην άδεια κυκλοφορίας ή άλλο ισοδύναμο πιστοποιητικό των εθνικών αρχών που επιβεβαιώνει ότι το όχημα εξοπλίστηκε εκ των υστέρων με εγκεκριμένο σύστημα μείωσης σωματιδίων το οποίο επιτρέπει, σύμφωνα με την ελβετική νομοθεσία ή τη νομοθεσία του κράτους μέλους στο οποίο το όχημα είναι ταξινομημένο, να τηρείται τουλάχιστον η οριακή τιμή εκπομπής σωματιδίων που αντιστοιχεί στην κατηγορία εκπομπών του προτύπου EURO IV, δηλαδή μάζα σωματιδίων (PM) 0,02 g/kWh.
   Άρθρο 3
   Με την επιφύλαξη του άρθρου 2, οι αρμόδιες αρχές του κράτους μέλους της ΕΕ στο οποίο είναι ταξινομημένο το όχημα καταβάλλουν προσπάθειες, ώστε να είναι σε θέση να διαβιβάσουν στις ελβετικές αρχές έως τις 30 Σεπτεμβρίου 2011 δείγμα της καταχώρισης του συστήματος φίλτρου σωματιδίων στην άδειας κυκλοφορίας ή άλλο ισοδύναμο πιστοποιητικό, και έχουν επιβεβαιώσει ότι το εν λόγω δείγμα εγγυάται την τήρηση της οριακής τιμής εκπομπής σωματιδίων του προτύπου EURO IV.
   Άρθρο 4
   Οι αρμόδιες ελβετικές αρχές διατηρούν το δικαίωμα να ελέγχουν την τήρηση της οριακής τιμής εκπομπής σωματιδίων που ορίζεται στο άρθρο 2 για κάθε βαρύ επαγγελματικό όχημα με φίλτρο σωματιδίων το οποίο δικαιούται έκπτωση επί των τελών.
   Άρθρο 5
   Η παρούσα απόφαση αρχίζει να ισχύει την 1η Ιανουαρίου 2012.
   
      Βρυξέλλες, 10 Ιουνίου 2011.
      
         
            Ο Πρόεδρος
         
         Enrico GRILLO PASQUARELLI
         
            Ο επικεφαλής της ελβετικής αντιπροσωπείας
         
         Peter FÜGLISTALER